2. ลักษณะการประกอบธุรกิจ

2.1 ประวัติความเป็นมา และพัฒนาการที่สำคัญ

ประวัติความเป็นมา

บริษัทจดทะเบียนก่อตั้งในปี 2535 ในชื่อบริษัท เซาท์เทิร์นสตีล จำกัด
ด้วยทุนจดทะเบียนเริ่มแรกเป็นจำนวน 50 ล้านบาท
เพื่อประกอบธุรกิจผลิตเหล็กโครงสร้างรูปพรรณขึ้นรูปเย็นประเภทเหล็กแผ่น ท่อเหล็ก
และเหล็กรางรูปตัวซี โดยมีสำนักงานและโรงงานอยู่ที่อำเภอบางกล่ำ จังหวัดสงขลา และในปี
2539 บริษัทได้เริ่มธุรกิจจัดหาผลิตภัณฑ์เหล็กเพื่อจำหน่าย เช่น ท่อเหล็กชุบสังกะสี เหล็กฉาก เหล็ก
H-Beam เหล็ก I-Beam เหล็กรางน้ำ เหล็กแผ่นลาย เหล็กม้วน ฯลฯ
เพื่อให้บริษัทมีสินค้าที่หลากหลาย ตอบสนองความต้องการของลูกค้าได้มากขึ้น

ต่อมาในปี 2549 บริษัทได้เพิ่มทุนจดทะเบียนเป็น 85 ล้านบาท เพื่อนำไปลงทุนซื้อหุ้นของบริษัท
นีสเทิร์นสตีล จำกัด (“บริษัทย่อย”) ในสัดส่วนร้อยละ 99.99 ของทุนจดทะเบียนบริษัทย่อย
ซึ่งประกอบธุรกิจในลักษณะเดียวกันกับบริษัท มีโรงงานตั้งอยู่ที่อำเภอเฉลิมพระเกียรติ
จังหวัดนครราชสีมา ด้วยวัตถุประสงค์เพื่อขยายฐานลูกค้าไปยังเขตภูมิภาคตะวันออกเฉียงเหนือ

จากธุรกิจที่ขยายตัวอย่างต่อเนื่อง บริษัทได้แปรสภาพเป็นบริษัทมหาชนจำกัด ในปี 2551
และเพิ่มทุนจดทะเบียนเป็น 200 ล้านบาท โดยออกหุ้นสามัญใหม่ 60 ล้านหุ้น เสนอขายต่อประชาชน
และเข้าเป็นบริษัทจดทะเบียนใน ตลาดหลักทรัพย์ เอ็ม เอ ไอ ในเดือนสิงหาคมปี 2552
โดยมีผู้ถือหุ้นหลักได้แก่ นายสมบัติ ลีสวัสดิ์ตระกูล, กลุ่มนิติภาวะชน, กลุ่มปิติทรงสวัสดิ์,
กลุ่มปัญญาเปี่ยมศักดิ์ และกลุ่มดีรุ่งโรจน์

พัฒนาการและการเปลี่ยนแปลงที่สำคัญ

2553 เมษายน - บริษัทได้จดทะเบียนเปลี่ยนแปลงชื่อบริษัท จากเดิม บริษัท เซาท์เทิร์นสตีล จำกัด
(มหาชน) เป็นบริษัท 2 เอส เมทัล จำกัด (มหาชน) พร้อมทั้งตราสัญลักษณ์ใหม่จาก [] เป็น []

2553 พฤษภาคม - บริษัทได้เปลี่ยนแปลงสัญลักษณ์หลักทรัพย์ (Stock Symbol) มาเป็น “2S”
ในตลาดหลักทรัพย์ เอ็ม เอ ไอ (MAI)

2553 กรกฎาคม - บริษัทได้ปรับเปลี่ยนธุรกิจหลักของบริษัท นีสเทิร์นสตีล จำกัด (บริษัทย่อย)
มาเป็นรับจ้างผลิตและจำหน่ายผลิตภัณฑ์เหล์กให้กับบริษัท และจัดตั้งคลังสินค้าบนถนนพุทธมณฑลสาย 3
จังหวัดกรุงเทพฯ เพื่อเป็นศูนย์กลางการจัดเก็บและกระจายสินค้าไปยังสาขาต่างๆ ของบริษัท

2554 พฤษภาคม - บริษัทได้เพิ่มทุนจดทะเบียนและทุนจดทะเบียนชำระแล้ว เป็น 250 ล้านบาท
โดยออกหุ้นสามัญใหม่จำนวน 50 ล้านหุ้น ในมูลค่าที่ตราไว้หุ้นละ 1 บาท
จัดสรรเป็นหุ้นปันผลให้แก่ผู้ถือหุ้นเดิม ในอัตรา 4 หุ้นเดิม : 1 หุ้นปันผล

2554 ธันวาคม - บริษัทได้รับการรับรองระบบคุณภาพ ตามมาตรฐาน (ISO 9001:2008)

2555 มกราคม - บริษัทย่อยลงทุนซื้อที่ดินติดโรงงาน เนื้อที่โดยรวมประมาณ 42 ไร่
เพื่อขยายพื้นที่คลังสินค้าและเพิ่มกำลังการผลิต
รองรับการขยายพื้นที่ขายในเขตตะวันออกเฉียงเหนือของบริษัทแม่

2555 กันยายน - บริษัทลงทุนซื้อที่ดินพร้อมสิ่งปลูกสร้างบนถนนพุทธมณฑลสาย 3 แทนการเช่า
และขยายพื้นที่ส่วนคลังสินค้าเพื่อรองรับปริมาณการขายที่เพิ่มขึ้น

2.2 ภาพรวมการประกอบธุรกิจ

บริษัทประกอบธุรกิจแปรรูปผลิตภัณฑ์เหล็กรูปพรรณรายใหญ่ของภาคใต้ เช่น เหล็กแผ่น ท่อเหล็ก
เหล็กรางรูปตัวซี ลวดตะแกรงเหล็ก เหล็กฉากพับ เหล็กแบนตัด เป็นต้น
และธุรกิจจัดหาผลิตภัณฑ์เหล็กประเภทอื่นเพื่อจำหน่าย เช่น ท่อเหล็กชุบสังกะสี เหล็กฉาก เหล็ก
H-Beam, I-Beam เหล็กรางน้ำ เป็นต้น
เพื่อให้สินค้ามีความหลากหลายสนองต่อความต้องการของลูกค้าได้อย่างครบวงจร
โดยมีสำนักงานใหญ่และโรงงานของบริษัทตั้งอยู่ที่อำเภอบางกล่ำ จังหวัดสงขลา
อันเป็นศูนย์กลางทางเศรษฐกิจของภาคใต้ ด้วยพื้นที่ประมาณ 33 ไร่ 120 ตารางวา
และกำลังการผลิตกว่า 145,800 ตันต่อปี

สำหรับ บริษัท นีสเทิร์นสตีล จำกัด ในฐานะเป็นบริษัทย่อยของบริษัท
แรกเริ่มดำเนินธุรกิจเช่นเดียวกันกับบริษัท
เพื่อตอบสนองต่อความต้องการของตลาดในเขตภูมิภาคตะวันออกเฉียงเหนือ
ก่อนจะปรับเปลี่ยนมาเป็นรับจ้างผลิตให้กับบริษัทในปี 2553
เพื่อให้การบริหารการขายและตลาดมีแบบแผนและเป็นไปในทิศทางเดียวกัน
โดยมีสำนักงานและโรงงานตั้งอยู่ที่อำเภอเฉลิมพระเกียรติ จังหวัดนครราชสีมา
อันเป็นศูนย์กลางทางเศรษฐกิจของภาคตะวันออกเฉียงเหนือเช่นกัน
อีกทั้งยังมีโอกาสในการขยายตลาดออกไปประเทศเพื่อนบ้านได้อีกด้วย อย่างไรก็ตาม
จากปริมาณการขายในปัจจุบันและแนวโน้มในอนาคตมีอัตราปรับตัวสูงขึ้นอย่างต่อเนื่อง
จึงได้มีการขยายทั้งพื้นที่และเพิ่มกำลังการผลิต
เพื่อให้มีพื้นที่คลังจัดเก็บสินค้ารองรับปริมาณการขายของบริษัท โดยปัจจุบัน
บริษัทย่อยมีพื้นที่โรงงานโดยรวมประมาณ 59 ไร่ 2 งาน 82 ตารางวา
และมีกำลังการผลิตโดยรวมมากกว่า 127,000 ตัน

ปัจจุบัน บริษัทมีคลังสินค้าในทำเลที่สำคัญได้แก่ คลังสินค้า-หาดใหญ่ ตั้งอยู่บนพื้นที่เดียวกันกับบริษัท,
คลังสินค้า-สุราษฎร์ธานี ตั้งอยู่ในอำเภอเมือง จังหวัดสุราษฎร์ธานี, คลังสินค้า-โคราช
ตั้งอยู่บนพื้นที่เดียวกันกับบริษัทย่อย คือจังหวัดนครราชสีมา และคลังสินค้า-กรุงเทพฯ
ตั้งอยู่บนถนนพุทธมณฑลสาย 3 ซึ่งแต่ละคลังสินค้าอยู่ในทำเล ของศูนย์กลางแต่ละภูมิภาค
ทำให้บริษัทมีศักยภาพในด้านการขนส่งที่สะดวกและประหยัดค่าใช้จ่ายในการรับ-ส่งสินค้า
ของแต่ละภูมิภาคในประเทศ

2.3 โครงสร้างรายได้

โครงสร้างรายได้ของบริษัทและบริษัทย่อยแบ่งตามประเภทของผลิตภัณฑ์ในรอบระยะเวลา 3 ปี
สิ้นสุดวันที่ 31 ธันวาคม ปี 2553-2555 สามารถแสดงได้ดังตารางต่อไปนี้

  ------------------------------- ------------- -------- ---------- -------- ---------- --------
  ประเภทผลิตภัณฑ์                    งบการเงินรวม                                           

                                  ปี 2553                 ปี 2554              ปี 2555     

                                  ล้านบาท        ร้อยละ    ล้านบาท     ร้อยละ    ล้านบาท     ร้อยละ

  แปรรูปผลิตภัณฑ์เหล็ก                                                                       

  - เหล็กแผ่น                       125.01        4.73     161.48     4.37     221.73     5.46

  - ท่อเหล็ก                        1,149.78      35.19    1,388.17   37.57    1,371.26   33.79

  - เหล็กรูปตัวซี                     943.42        37.32    1,436.78   38.89    1,617.17   39.85

  - ลวดตะแกรงเหล็ก                 88.81         2.89     90.84      2.46     83.63      2.06

  - อื่นๆ                           6.79          0.20     17.20      0.47     17.51      0.43

  รวมรายได้จากการแปรรูปเหล็กรูปพรรณ   2,313.81      80.33    3,094.47   83.76    3,311.30   81.59

  ผลิตภัณฑ์เหล็กที่บริษัทจัดหาเพื่อจำหน่าย    467.56        18.89    551.59     14.93    686.30     16.91

  รายได้จากการขาย                  2,781.37      99.22    3,646.06   98.69    3,997.60   98.50

  รายได้จากผลิตภัณฑ์พลอยได้ ¹          31.14         0.78     48.46      1.31     61.03      1.50

  รายได้รวมจากการขาย               2,812.51      100.00   3,694.52   100.00   4,058.63   100.00
  ------------------------------- ------------- -------- ---------- -------- ---------- --------

หมายเหตุ:

1 ผลิตภัณฑ์พลอยได้ หมายถึง
เหล็กเกรดบีและซีซึ่งเป็นเหล็กที่มีตำหนิหรือมีขนาดความยาวที่ไม่ตรงกับมาตรฐาน

  --------------------- ------------- -------- ---------- -------- ---------- --------
  ประเภทรายได้           งบการเงินรวม                                           

                        ปี 2553                 ปี 2554              ปี 2555     

                        ล้านบาท        ร้อยละ    ล้านบาท     ร้อยละ    ล้านบาท     ร้อยละ

  รายได้จากการขายสินค้า                                                          

  - ภายในประเทศ         2,604.02      92.59    3,642.57   98.59    4,058.63   100.00

  - ต่างประเทศ*          208.49        7.41     51.95      1.41     0          0

  รายได้จากการขาย        2,812.51      100.00   3,694.52   100.00   4,058.63   100.00
  --------------------- ------------- -------- ---------- -------- ---------- --------

* บริษัทได้ส่งออกผลิตภัณฑ์เหล็กรูปพรรณไปยังประเทศมาเลเซีย

2.4 เป้าหมายการดำเนินธุรกิจ

บริษัทมีเป้าหมายเป็นผู้ประกอบการธุรกิจเหล็กในประเทศที่สามารถผลิตและจำหน่ายผลิตภัณฑ์เหล็กในลักษณะของศูนย์บริการครบวงจร
(One-Stop Service) และให้เป็นที่ยอมรับโดยทั่วไป
ทั้งนี้บริษัทมีนโยบายในการผลิตและจำหน่ายสินค้าด้วยระบบการผลิตที่ได้ตามมาตรฐานอุตสาหกรรมไทยด้วยเครื่องจักรที่ได้มาตรฐาน
รวมถึงการตอบสนองความต้องการของลูกค้าให้รวดเร็วและมีประสิทธิภาพ
เพื่อให้ลูกค้าได้รับความพึงพอใจสูงสุด

ในขณะเดียวกันบริษัทมีนโยบายการผลิตให้มีประสิทธิภาพสูงสุด
และควบคุมต้นทุนในการดำเนินการให้อยู่ในระดับที่น้อยที่สุด ด้วยการลดอัตราส่วนการสูญเสียต่างๆ
ในการผลิต ใช้กำลังการผลิตอย่างเต็มที่ บำรุงและดูแลรักษาเครื่องจักรและอุปกรณ์ต่างๆ
อย่างสม่ำเสมอ
เพื่อสร้างความได้เปรียบทางด้านต้นทุนและเพิ่มความสามารถในการแข่งขันในระยะยาวได้
ซึ่งจะส่งผลตอบแทนสูงสุดให้แก่ผู้ถือหุ้นของบริษัท

นอกจากนี้ บริษัทยังมีเป้าหมายที่จะขยายลักษณะและความหลากหลายของสินค้า
และฐานลูกค้าให้มีจำนวนมากขึ้นเพื่อเพิ่มรายได้เพื่อรองรับแนวโน้มการเติบโตของภาคอุตสาหกรรมต่างๆ
ในประเทศ อาทิ อุตสาหกรรมก่อสร้าง อุตสาหกรรมยานยนต์ และอุตสาหกรรมเฟอร์นิเจอร์
ซึ่งจำเป็นต้องใช้ผลิตภัณฑ์เหล็กเป็นวัตถุดิบหลักที่เพิ่มสูงขึ้น
นอกจากฐานลูกค้าในภาคใต้และภาคตะวันออกเฉียงเหนือแล้ว
บริษัทยังมีนโยบายในลักษณะรูปแบบของป่าล้อมเมืองเพื่อขยายฐานลูกค้าไปยังภาคต่างๆ
เว้นแต่ภาคกลางของประเทศโดยบริษัทได้พัฒนาระบบขนส่งและกระจายสินค้าให้ครอบคลุมในฐานลูกค้าด้วยระบบไอทีในส่วนของซัพพลายเชนเพื่อจำหน่ายผลิตภัณฑ์เหล็กและบริการลูกค้าให้มีประสิทธิภาพ